710/2020

Útdráttur

Staðfestur var úrskurður héraðsdóms þar sem hafnað var kröfu L um að X yrði gert að sæta gæsluvarðhaldi á grundvelli 2. mgr. 95. gr. laga nr. 88/2008, um meðferð sakamála en ákveðið að X skyldi þess í stað bönnuð för frá Íslandi þann tíma sem gæsluvarðhaldi var ætlað að gilda.

Úrskurður Landsréttar

Landsréttardómararnir E-kk-nf J-kk-nf, K-kvk-nf S-kvk-nf og Þ-kk-nf I-kk-nf N-kk-nf kveða upp úrskurð í máli þessu.

Málsmeðferð og dómkröfur aðila

1

Sóknaraðili skaut málinu til Landsréttar með kæru 11. desember 2020, sem barst réttinum ásamt kærumálsgögnum 14. sama mánaðar. Kærður er úrskurður Héraðsdóms Reykjavíkur 11. desember 2020 í málinu nr. R- [...]/2020 þar sem hafnað var kröfu sóknaraðila um að varnaraðila yrði gert að sæta gæsluvarðhaldi.

Kæruheimild er í l-lið 1. mgr. 192. gr. laga nr. 88/2008 um meðferð sakamála.

2

Sóknaraðili krefst þess að varnaraðila verði gert að sæta gæsluvarðhaldi til föstudagsins 8. janúar 2021 klukkan 16 en til vara farbanni til sama tíma.

3

Varnaraðili krefst aðallega staðfestingar hins kærða úrskurðar en til vara að gæsluvarðhaldi verði markaður skemmri tími.

Niðurstaða

4

Málsatvikum er lýst í hinum kærða úrskurði en samkvæmt gögnum málsins hefur lögreglan á höfuðborgarsvæðinu haft til rannsóknar mál sem lýtur að skipulagðri brotastarfsemi er snúi að framleiðslu á ávana- og fíkniefnum. Í þágu rannsóknar málsins handtók lögregla varnaraðila og sætti hann gæsluvarðhaldi frá 3. til 11. desember 2020 á grundvelli a-liðar 1. mgr. 95. gr. laga nr. 88/2008. Sóknaraðili krefst þess nú að varnaraðili sæti gæsluvarðhaldi samkvæmt heimild í 2. mgr. 95. gr. laga nr. 88/2008.

5

Með vísan til þess sem fram kemur í gögnum málsins er fallist á með sóknaraðila að varnaraðili liggi undir sterkum grun um stórfellt fíkniefnalagabrot og skipulagða brotastarfsemi, með því að hafa dagana 18. nóvember til 3. desember 2020 að [...], ásamt Y, Z og Ö, staðið að framleiðslu og haft í vörslum sínum, í sölu- og dreifingarskyni, samtals 223,81 gaf fíkniefninu DMT (dimethyltryptamine).

6

Samkvæmt 3. mgr. 67. gr. stjórnarskrárinnar skal maður aldrei sæta gæsluvarðhaldi lengur en nauðsyn krefur en í framkvæmd Mannréttindadómstóls Evrópu hefur meðal annars verið talið heimilt að beita gæsluvarðhaldi með tilliti til almannahagsmuna ef ætlað brot hins grunaða telst sérstaklega alvarlegt og lausn viðkomandi er talin líkleg til að valda óróa í samfélaginu, sbr. dóm í máli L-x-x gegn Frakklandi 26. júní 1991. Til að sakborningur verði úrskurðaður í gæsluvarðhald á grundvelli 2. mgr. 95. gr. laga nr. 88/2008 er því ekki nóg að vísa með almennum hætti til alvarleika brots.

7

Um er að ræða 223,81 gaf DMT sem sóknaraðili kveður jafngilda rúmlega 2.200 söluskömmtum. Samkvæmt gögnum málsins er algengur neysluskammtur efnisins á bilinu 20 til 60 mg. Þá má ráða af gögnum málsins að hættueiginleikar DMT séu miklir en sóknaraðili kveður það vera „öflugasta hugbreytandi vímuefnið sem fyrir finnst“. Allt að einu og eins og málið liggur fyrir Landsrétti, einkum í ljósi þeirra varna, sem varnaraðili teflir fram um eiginleika og magn efnisins og sóknaraðili hefur ekki hrakið sérstaklega, verður ekki talið að sóknaraðila hafi tekist að sýna fram á að uppfyllt séu skilyrði til að varnaraðili verði gert að sæta áframhaldandi gæsluvarðhaldi á grundvelli 2. mgr. 95. gr. laga nr. 88/2008. Er þeirri kröfu því hafnað.

8

Sóknaraðili krefst þess til vara að varnaraðila verði gert að sæta farbanni til föstudagsins 8. janúar 2021 klukkan 16. Samkvæmt framansögðu er varnaraðili undir rökstuddum grun um aðild að broti sem varðað getur fangelsisrefsingu. Varnaraðili er [...]ríkisborgari og verður ráðið af gögnum málsins að hann hafi lítil tengsl við landið.

Má ætla að hætta sé á að varnaraðili muni reyna að komast burt af landinu til að komast undan áframhaldandi rannsókn og saksókn eftir atvikum. Eru skilyrði laga til þess að varnaraðili sæti farbanni þannig uppfyllt. Verður krafa sóknaraðila um að varnaraðili sæti farbanni því tekin til greina eins og í úrskurðarorði greinir.

Úrskurðarorð :

Varnaraðila, X, er bönnuð för frá Íslandi allt til föstudagsins 8. janúar 2021 klukkan 16.